b'\n_START_ARTICLE_\nArvydas Macas\n_START_SECTION_\nBiografija\n_START_PARAGRAPH_\nGim\xc4\x97 Kaune inteligenti\xc5\xa1koje Albinos ir Broniaus Mac\xc5\xb3 \xc5\xa1eimoje. \xc5\xa0kotijoje gimusi mama baig\xc4\x97 Marijampol\xc4\x97s Rygi\xc5\xa1ki\xc5\xb3 Jono gimnazij\xc4\x85, paskui studijavo angl\xc5\xb3 kalb\xc4\x85 Vytauto Did\xc5\xbeiojo, Glazgo ir Londono universitetuose. D\xc4\x97st\xc4\x97 Vilniaus universitete, KPI ir vidurin\xc4\x97je mokykloje. T\xc4\x97vas\xc2\xa0\xe2\x80\x93 tarpukario Lietuvos kadrinis kari\xc5\xa1kis, vyresnysis puskarininkis. Po karo\xc2\xa0\xe2\x80\x93 \xc5\xabkinis darbuotojas, organizavo keli\xc5\xb3 \xc4\xafmoni\xc5\xb3 \xc4\xafk\xc5\xabrim\xc4\x85 ir joms sumaniai vadovavo. Karo metus Macai praleido Marijampol\xc4\x97je. 1945\xc2\xa0m. persik\xc4\x97l\xc4\x97 \xc4\xaf Vilni\xc5\xb3. \xc4\x8cia Arvydas prad\xc4\x97jo lankyti pradin\xc4\x99 mokykl\xc4\x85. 1950\xc2\xa0m. \xc5\xa1eimai persikraus\xc4\x8dius \xc4\xaf \xc5\xa0ilut\xc4\x99, mok\xc4\x97si tenyk\xc5\xa1t\xc4\x97je vidurin\xc4\x97je mokykloje. Baig\xc4\x99s 7 klases 1953\xc2\xa0m. su t\xc4\x97vais gr\xc4\xaf\xc5\xbeo \xc4\xaf Kaun\xc4\x85 ir t\xc4\x99s\xc4\x97 mokslus 3-iojoje vidurin\xc4\x97je mokykloje (kitais metais pavadintoje Salom\xc4\x97jos N\xc4\x97ries; nuo 2010\xc2\xa0m.\xc2\xa0\xe2\x80\x93 Gedimino sporto ir sveikatingumo vidurin\xc4\x97 mokykla). 1957\xc2\xa0m. \xc4\xafstojo \xc4\xaf KPI Elektrotechnikos fakultet\xc4\x85 ir studijavo tais laikais presti\xc5\xbein\xc4\x99 srit\xc4\xaf\xc2\xa0\xe2\x80\x93 radiotechnik\xc4\x85. 1962\xc2\xa0m. tapo diplomuotu radijo in\xc5\xbeinieriumi._NEWLINE_Baig\xc4\x99s institut\xc4\x85 priimtas Teorin\xc4\x97s radiotechnikos katedros asistentu. 1966\xc2\xa0m. tapo vyr. d\xc4\x97stytoju. 1990\xc2\xa0m. i\xc5\xa1rinktas einan\xc4\x8diu docento pareigas. Institutui atk\xc5\xabrus universiteto status\xc4\x85, 1992\xc2\xa0m. i\xc5\xa1rinktas vyr. asistentu. Nuo 2004\xc2\xa0m.\xc2\xa0\xe2\x80\x93 Signal\xc5\xb3 apdorojimo katedros lektorius, po 4 met\xc5\xb3\xc2\xa0\xe2\x80\x93 valandinis d\xc4\x97stytojas. Jo pagrindin\xc4\x97s mokslin\xc4\x97s veiklos kryptys buvo kvarciniai autogeneratoriai bei neelektrini\xc5\xb3 dyd\xc5\xbei\xc5\xb3 generatoriniai matuokliai. Paskelb\xc4\x97 per 30 mokslini\xc5\xb3-metodini\xc5\xb3 darb\xc5\xb3, tapo mokymo knyg\xc5\xb3 \xe2\x80\x9eSignalai ir sistemos\xe2\x80\x9c (2004) bei \xe2\x80\x9eNetiesin\xc4\x97s sistemos\xe2\x80\x9c(2006) bendraautorium. Sta\xc5\xbeavo Kauno radijo gamyklos Eksperimentiniame konstravimo biure (1982) ir Maskvos elektrotechnini\xc5\xb3 ry\xc5\xa1i\xc5\xb3 institute (1987). D\xc4\x97st\xc4\x97 radiotechnini\xc5\xb3 grandini\xc5\xb3 ir signal\xc5\xb3 kurs\xc4\x85: skait\xc4\x97 paskaitas, ved\xc4\x97 pratybas ir laboratorinius darbus, vadovavo kursiniam projektavimui. Paskaitas skait\xc4\x97 labai \xc4\xafdomiai ir patraukliai, 1987\xc2\xa0m. tapo KPI geriausio lektoriaus konkurso laureatu. V\xc4\x97liau ved\xc4\x97 modulius \xe2\x80\x9eSignalai ir sistemos\xe2\x80\x9c bei \xe2\x80\x9eMikrobang\xc4\x97 abonentin\xc4\x97 ir kabelin\xc4\x97 televizija\xe2\x80\x9c._NEWLINE_Buvo kabelin\xc4\x97s televizijos \xe2\x80\x9eMikrovisata\xe2\x80\x9c direktorius ir fakti\xc5\xa1kai organizavo jos \xc4\xafk\xc5\xabrim\xc4\x85._NEWLINE_Mokydamasis, o v\xc4\x97liau dirbdamas buvo labai aktyvus sportininkas ir talentingas sporto organizatorius. A. Macas\xc2\xa0\xe2\x80\x93 Lietuvoje gerai \xc5\xbeinomas tinklininkas, SSRS sporto meistras. Dar moksleivis su Kauno jauni\xc5\xb3 komanda daug kart\xc5\xb3 i\xc5\xa1kovojo prizines vietas. V\xc4\x97liau su Kauno vyr\xc5\xb3 komanda tapo Lietuvos spartakiados nugal\xc4\x97toju. 1961\xc2\xa0m. su Lietuvos rinktine laim\xc4\x97jo SSRS zonines (8 respublik\xc5\xb3) var\xc5\xbeybas, 1965\xc2\xa0m.\xc2\xa0\xe2\x80\x93 Lietuvos tinklinio \xc4\x8dempionas._NEWLINE_I\xc5\xa1tisus savo gyvenimo de\xc5\xa1imtme\xc4\x8dius Arvydas atidav\xc4\x97 radijo sportui. Nuo 1960 iki 1980 ir nuo 2006\xc2\xa0m. iki mirties b\xc5\xabdamas Lietuvos radijo sporto federacijos pirmininko pavaduotoju organizavo ir r\xc4\x97m\xc4\x97 jaun\xc5\xb3j\xc5\xb3 radist\xc5\xb3 var\xc5\xbeybas, populiarino foksoringo ir palydovin\xc4\x97s navigacijos rungtis. Nuo 1962 iki 1988\xc2\xa0m.\xc2\xa0\xe2\x80\x93 KPI radijo klubo tarybos pirmininkas. Pasi\xc5\xbeym\xc4\x97jo neeiline diplomatija, tod\xc4\x97l gerai sutardavo ir su KPI rektoratu, ir su Vilniaus bei Maskvos organizacijomis, kurioms klubas formaliai buvo pavaldus. Buvo puikus radijo telegrafistas, Kauno radijo klubo Morz\xc4\x97s ab\xc4\x97c\xc4\x97l\xc4\x97s mokymo kurs\xc5\xb3 vadovas. Aktyviai dalyvavo trump\xc5\xb3j\xc5\xb3 bang\xc5\xb3 ir palydovin\xc4\x97s navigacijos var\xc5\xbeybose. Buvo tuomet\xc4\x97s KPI radijo klubo komandos, 6 kartus tapusios SSRS \xc4\x8dempione ir daugyb\xc4\x97s tarptautini\xc5\xb3 var\xc5\xbeyb\xc5\xb3 nugal\xc4\x97toja, narys. Kartu su Algiu Kreg\xc5\xbede inicijavo ir organizavo pirm\xc4\x85sias KPI radijo klubo ekspedicijas \xc4\xaf Gruzijos kalnus. \xc4\x8cia su 1966\xc2\xa0m. startavusia komanda pasaulio trump\xc5\xb3j\xc5\xb3 bang\xc5\xb3 \xc4\x8dempionate i\xc5\xa1kovojo nugal\xc4\x97toj\xc5\xb3 taur\xc4\x99. 1969\xc2\xa0m. tapus Europos \xc4\x8dempionais, jam kartu su kitais komandos nariais suteiktas tarptautin\xc4\x97s klas\xc4\x97s sporto meistro vardas (1971\xc2\xa0m.). Taip pat buvo ir KPI sportinio-techninio klubo \xe2\x80\x9ePolitechnika\xe2\x80\x9c, vienijusio vis\xc5\xb3 techninio sporto \xc5\xa1ak\xc5\xb3 entuziastus, tarybos pirmininkas._NEWLINE_Dramati\xc5\xa1k\xc5\xb3 1991-\xc5\xb3j\xc5\xb3 sausio \xc4\xafvyki\xc5\xb3 dienomis ir v\xc4\x97liau kartu su kitais Radijo klubo nariais vykd\xc4\x97 valstybei reik\xc5\xa1ming\xc4\x85 ir kartu pavojing\xc4\x85 misij\xc4\x85. Okupantams Vilniuje u\xc5\xbe\xc4\x97mus radij\xc4\x85 ir televizij\xc4\x85, palaikyti ry\xc5\xa1\xc4\xaf su Vakarais, be Kauno radijo ir televizijos, buvo panaudotas sovietme\xc4\x8diu KPI bendrabutyje Student\xc5\xb3 gatv\xc4\x97je Radijo klubo \xc4\xafrengta auk\xc5\xa1to techninio lygio trump\xc5\xb3j\xc5\xb3 bang\xc5\xb3 radijo stotis. Ji buvo kur kas galingesn\xc4\x97 u\xc5\xbe veikusi\xc4\x85j\xc4\x85 Lietuvos Auk\xc5\xa1\xc4\x8diausiojoje Taryboje. Naujausias \xc5\xbeinias apie \xc4\xafvykius Lietuvoje kaunie\xc4\x8diai perduodavo u\xc5\xbesienio trumpabangininkams ir jos per kelet\xc4\x85 minu\xc4\x8di\xc5\xb3 pasiekdavo Vakar\xc5\xb3 televizijos tinklus bei radijo stotis. \xc5\xa0i\xc4\x85 u\xc5\xbeduot\xc4\xaf Kaune vykd\xc4\x97 ma\xc5\xbedaug 15-kos KPI Radijo klubo nari\xc5\xb3 grup\xc4\x97. Jie ne ma\xc5\xbeiau kaip po tris stotyje bud\xc4\x97davo i\xc5\xa1tis\xc4\x85 par\xc4\x85 ir dirbdavo. Tai t\xc4\x99s\xc4\x97si iki \xc5\xbelugo 1991\xc2\xa0m. rugpj\xc5\xab\xc4\x8dio pu\xc4\x8das Maskvoje._NEWLINE_1991-\xc5\xb3j\xc5\xb3 saus\xc4\xaf KPI radistai \xc4\xafreng\xc4\x97 radijo stot\xc4\xaf ir Kauno miesto savivaldyb\xc4\x97s pastate Laisv\xc4\x97s al\xc4\x97joje, nes buvo tikimasi jo \xc5\xa1turmo, ir joje taip pat i\xc5\xa1tisai bud\xc4\x97jo. Be to, susitar\xc4\x99 su medikais, Kauno klinikose \xc4\xafreng\xc4\x97 ir darbui pareng\xc4\x97 galing\xc4\x85 (5 kW) radijo si\xc5\xb3stuv\xc4\x85, pagamino anten\xc4\x85, kuri\xc4\x85 prireikus per keliolika minu\xc4\x8di\xc5\xb3 buvo galima i\xc5\xa1kelti ant 75\xc2\xa0m auk\xc5\xa1\xc4\x8dio Klinik\xc5\xb3 kamino. Jie vykd\xc4\x97 ir \xc5\xbevalgybin\xc4\xaf darb\xc4\x85: \xc4\xafra\xc5\xa1in\xc4\x97jo Kaune dislokuotos soviet\xc5\xb3 kariuomen\xc4\x97s vadovyb\xc4\x97s komandas padaliniams, kari\xc5\xa1ki\xc5\xb3 pokalbius ir visa tai perduodavo savivaldyb\xc4\x97s atitinkamai komisijai, ruo\xc5\xa1\xc4\x97 priemones trikdyti karini\xc5\xb3 padalini\xc5\xb3 ry\xc5\xa1ius su vadovybe._NEWLINE_Arvydas buvo labai komunikabilus, pasi\xc5\xbeym\xc4\x97jo erudicija, subtiliu humoru, i\xc5\xa1kalba, garbingu elgesiu ir nepakanta bet kokiai neteisybei. KTU radijo klubo nari\xc5\xb3 renginiuose bei laisvalaikio susitikimuose jis b\xc5\xabdavo ir neprilygstamas oratorius, ir muzikantas, ir gitara skambinantis dainininkas, ir apskritai linksmas pa\xc5\xa1nekovas. M\xc4\x97go \xc5\xbevejoti, med\xc5\xbeioti, dainuoti, ilg\xc4\x85 laik\xc4\x85 giedojo J\xc4\x97zuit\xc5\xb3 ba\xc5\xbeny\xc4\x8dios chore. Savo darbais ir asmeniniu pavyzd\xc5\xbeiu \xc5\xbeadino jaunosios kartos tautin\xc4\x99 savimon\xc4\x99 ir savivert\xc4\x99, telk\xc4\x97 veikti atkuriant Lietuvos nepriklausomyb\xc4\x99 ir v\xc4\x97liau j\xc4\x85 stiprinant. Kaip ir jo sesuo gydytoja Audron\xc4\x97 Macait\xc4\x97-Vitkauskien\xc4\x97, Arvydas buvo aktyvus Lietuvos s\xc4\x85j\xc5\xabd\xc5\xbeio ir T\xc4\x97vyn\xc4\x97s s\xc4\x85jungos-Lietuvos krik\xc5\xa1\xc4\x8dioni\xc5\xb3 demokrat\xc5\xb3 r\xc4\x97m\xc4\x97jas. J\xc4\xaf gerb\xc4\x97 studentai, kolegos ir vadovyb\xc4\x97: auk\xc5\xa1tojo mokslo ministras apdovanojo Pad\xc4\x97kos ra\xc5\xa1tu, o rektorius\xc2\xa0\xe2\x80\x93 instituto Garb\xc4\x97s ra\xc5\xa1tu ir nesyk rei\xc5\xa1k\xc4\x97 jam pad\xc4\x97kas. K\xc5\xabno kult\xc5\xabros ir sporto departamentas pagerb\xc4\x97 j\xc4\xaf 3 laipsnio medaliu \xe2\x80\x9eU\xc5\xbe nuopelnus Lietuvos sportui\xe2\x80\x9c (1995\xc2\xa0m.) U\xc5\xbe i\xc5\xa1skirtinius nuopelnus Europos radijo sportui Arvydas i\xc5\xa1rinktas Europos Radijo sporto federacijos garb\xc4\x97s nariu (2010 m., po mirties)._NEWLINE_Angel\xc4\x97s ir Arvydo Mac\xc5\xb3 s\xc5\xabnus Andrius\xc2\xa0\xe2\x80\x93 medicinos moksl\xc5\xb3 daktaras, profesorius, Lietuvos sveikatos moksl\xc5\xb3 universiteto Klinik\xc5\xb3 Anesteziologijos klinikos vadovas.'